ประชาชนหนี้น้ำ พายเรือออกมาอาศัยอยู่ริมถนน จัดเวรยามดูแลความปลอดภัย
สถานการณ์น้ำในพื้นที่ลุ่มน้ำเจ้าพระยายังคงมีปริมาณเพิ่มสูงขึ้นอย่างต่อเนื่อง โดยในวันนี้ ที่สถานีวัดน้ำ C.2 อ.เมือง จังหวัดนครสวรรค์ มีปริมาณน้ำไหลผ่านอยู่ที่ 2,666 ลูกบาศก์เมตรต่อวินาที ที่เขื่อนเจ้าพระยา อำเภอสรรพยา จังหวัดชัยนาท มีปริมาณน้ำทางด้านเหนือเขื่อนอยู่ที่ 17.06 เมตร(รทก.) มีปริมาณน้ำทางด้านท้ายเขื่อนอยู่ที่ 16.21 เมตร(รทก.) และเขื่อนเจ้าพระยามีอัตราการระบายน้ำอยู่ที่ 2,784 ลูกบาศก์เมตรต่อวินาที ซึ่งจากการระบายน้ำดังกล่าวยังคงทำให้มีบ้านเรือนของประชาชนที่อาศัยอยู่ด้านท้ายเขื่อนเจาพระยา ตั้งแต่อำเภอสรรพยา จังหวัดชัยนาทลงไป ถูกน้ำท่วมอยู่นายณัฐวุฒิ ตั่งสินชัย นายอำเภอสรรพยา เปิดเผยว่า อำเภอสรรพยาได้เริ่มมีน้ำเข้าท่วมพื้นที่ตั้งแต่วันที่ 25 กันยายนที่ผ่านมา สถานการณ์มวลน้ำมีการเพิ่มขึ้นอยู่เรื่อยๆ ขณะนี้การระบายน้ำท้ายเขื่อนเจ้าพระยาจะอยู่ที่ประมาณ 2,800 ลูกบาศก์เมตรต่อวินาที จึงทำให้เกิดน้ำไหลบ่าเข้าท่วมหมู่บ้านริมตลิ่งแม่น้ำเจ้าพระยา แม้ว่าทางชาวบ้านได้ช่วยกันวางแนวกระสอบทรายไว้ แต่เนื่องจากระดับน้ำที่สูงมากจึงไม่สามารถกั้นน้ำไว้ได้ ทำให้พื้นที่ 6 ตำบลของอำเภอสรรพยาได้รับผลกระทบจำนวน 40 หมู่บ้าน 2,500 ครัวเรือน มีประชาชนอพยพขึ้นมาอาศัยอยู่ริมถนนสายคันคลองมหาราช ทางเทศบาล กำนัน ผู้ใหญ่บ้าน อปพร. รวมทั้งเจ้าหน้าที่ตำรวจ ได้จัดเวรยามเฝ้าระวังดูแลความปลอดภัยให้กับประชาชนเป็นอย่างดี  และยังพบอีกว่า มีผู้เสียชีวิตจากเหตุน้ำท่วมจำนวน 1 ราย เป็นชายอายุ 32 ปี เนื่องจากไปช่วยเพื่อนบ้านตัดกระแสไฟฟ้าและถูกไฟฟ้าช็อตเสียชีวิต